
AVIZ

asupra propunerii legislative pentru înfiinţarea comunei Bârsa din judeţul Braşov

Cu adresa nr.241 din 25 octombrie 1999, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru înfiinţarea comunei Bârsa din judeţul Braşov.

In urma examinării, în şedinţa din data de 25 ianuarie 2000, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:

Potrivit art.3 din Legea administraţiei publice locale nr.69/1991, republicată, orice modificare a limitelor teritoriale ale comunelor, oraşelor şi judeţelor se poate face numai “cu consultarea prealabilă a cetăţenilor din unităţile administrativ-teritoriale respective, prin referendum care se organizează potrivit legii”.

Deoarece, până în prezent, nu există o reglementare care să prevadă modul de organizare şi desfăşurare a referendumului, propunerea legislativă de faţă nu întruneşte aceste cerinţe exprese ale Legii nr.69/1991.

	Dan Constantinescu 

